ปี 52 กองทุนทดแทนผู้ประสบภัยมีรายได้ 168.97 ล้านบาท
คปภ.เผยปี 52 กองทุนทดแทนผู้ประสบภัยมีรายได้ 168.97 ล้านบาท ลดลง 8 ล้านบาท
31 ก.ค. 2553

คปภ.เผยปี 52 กองทุนทดแทนผู้ประสบภัยมีรายได้ 168.97 ล้านบาท ลดลง 8 ล้านบาท
สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) รายงานสถานะภาพทางการเงินของกองทุนทดแทนผู้ประสบภัยในรอบปีบัญชี 2552 ว่า มีสินทรัพย์รวม 2,295 ล้านบาท เพิ่มขึ้น 9 ล้านบาท จากปี 2551 มีรายได้จำนวน 168.97 ล้านบาท ลดลง 8 ล้านบาท ประกอบด้วยเงินสมทบที่บริษัทประกันภัยจ่ายให้กองทุนฯ ตามพระราชบัญญัติคุ้มครองผู้ประสบภัยจากรถ พ.ศ. 2535 ในอัตรา 1% จำนวน 110.09 ล้านบาท ดอกเบี้ยรับจำนวน 57.61 ล้านบาทเงินเพิ่มตามกฎหมายและรายได้อื่นจำนวน 1.27 ล้านบาท และมีค่าใช้จ่ายจำนวน 154.25 ล้านบาท ประกอบด้วยค่าเสียหายเบื้องต้นที่จ่ายให้กับผู้ประสบภัยซึ่งไม่ทราบผู้กระทำละเมิด จำนวน 39.93 ล้านบาท ค่าใช้จ่ายในการดำเนินงานจำนวน 104.34 ล้านบาท ซึ่งรวมการตัดหนี้สูญลูกหนี้ค่าเสียหายเบื้องต้นบริษัท พาณิชย์การประกันภัย จำนวน 51.97 ล้านบาท และค่าใช้จ่ายในการบริหารจำนวน 9.97 ล้านบาท ทำให้กองทุนฯ มีรายได้สูงกว่าค่าใช้จ่ายในงวดนี้จำนวน 14.73 ล้านบาท
สำหรับ ปัญหาและอุปสรรคในการดำเนินงานปี 2552 เป็นเรื่องของข้อจำกัดของระเบียบในการจัดหารายได้ ภายใต้นโยบายคปภ.เพื่อลดต้นทุนธุรกิจประกันภัย กองทุนทดแทนผู้ประสบภัยจึงคงอัตราเงินสมทบที่เหมาะสมกับหลีกเลี่ยงค่าใช้จ่ายที่เพิ่มขึ้นอย่างต่อเนื่องทุกปี โดยอาศัยรายได้จากผลตอบแทนจากดอกเบี้ยเงินฝากธนาคารเพียงอย่างเดียว เนื่องจากไม่สามารถจัดหารายได้จากการลงทุนประเภทอื่นๆ ได้ ดังนั้น การเพิ่มขึ้นของค่าใช้จ่ายในการดำเนินการและค่าใช้จ่ายในการบริหาร ซึ่งมีวัตถุประสงค์เป็นค่าใช้จ่ายตามพระราชบัญญัติ และการสนับสนุนให้มีการปฏิบัติตามพระราชบัญญัติได้อย่างถูกต้อง จะส่งผลโดยตรงต่อการบริหารจัดการรายได้สูง(ต่ำ) กว่าค่าใช้จ่ายประจำปี
กองทุนทดแทนผู้ประสบภัย กรมการประกันภัย(ปัจจุบันเปลี่ยนเป็นคปภ. เป็นหน่วยงานอิสระขึ้นตรงต่อกระทรวงการคลัง) จัดตั้งขึ้นตามพระราชบัญญัติคุ้มครองผู้ประสบภัยจากรถพ.ศ. 2535 และที่แก้ไขเพิ่มเติม (ฉบับที่ 2) พ.ศ. 2535 (ฉบับที่ 3) พ.ศ. 2540 (ฉบับที่ 4) พ.ศ. 2550 และ (ฉบับที่ 5)พ.ศ. 2551 โดยให้มีสำนักงานกองทุนทดแทนผู้ประสบภัยขึ้นในกรมการประกันภัย เพื่อดำเนินการเกี่ยวกับกองทุนที่มีวัตถุประสงค์เพื่อให้ประชาชนผู้ประสบภัยจากรถได้รับการชดใช้ค่าเสียหายเบื้องต้นที่แน่นอนและทันท่วงที ทั้งยังเป็นการส่งเสริมและสนับสนุนธุรกิจประกันภัยให้มีส่วนร่วมในการบรรเทาความเสียหายของผู้ประสบภัยจากรถ และช่วยแบ่งเบาภาระของรัฐบาลในด้านสวัสดิการสงเคราะห์ด้วย โดยได้รับเงินทุนประเดิมที่รัฐบาลจัดสรรให้ในปีงบประมาณพ.ศ. 2536 จำนวน 65 ล้านบาทและได้รับเงินอุดหนุนที่รัฐบาลจัดสรรให้จากงบประมาณรายจ่ายประจำปี พ.ศ. 2537จำนวน 35 ล้านบาท และประจำปี พ.ศ. 2538 จำนวน 200 ล้านบาท รวมได้รับเงินอุดหนุนจากรัฐบาล 235 ล้านบาทรวมเป็นเงินที่ได้รับจากรัฐบาลทั้งสิ้นจำนวน 300 ล้านบาท